હું કેટલાંક સામાજીક કામો સાથે પણ સંકળાયેલો છું એટલે મેં અનેક ટ્રસ્ટોમાં જોયું છે કે કબર તરફ જેમની જીંદગી જઈ રહી છે અને એકલા ચાલી પણ શકતા નથી તેવા ટ્રસ્ટીઓથી પણ ટ્રસ્ટનો કારોબાર છૂટતો નથી, આપણી પાસે જે કઈ છે તે આપણી પહેલા બીજા કોઈનું હતું અને આપણા પછી તે કોઈ ત્રીજાનું થઈ જવાનું છે, તેવી ખબર હોવા છતાં વાંદરાનું બચ્ચુ જેમ પોતાની માતાને વળગે એટલી જડતાથી આપણે આપણી સંપત્તી, સત્તા અને કારોબાર અને વ્યવસાયને વળગી રહીએ છીએ, પૈસા કમાવવા સારી બાબત છે, મોટા માણસ થવું તે પણ સારી બાબત છે, મોટું નામ કરવું તે પણ સારી બાબત છે, પણ કેટલા પૈસા કમાવવા, કેટલા મોટા માણસ થવુ અને કેટલું નામ કમાવવુ છે તેની સીમા મર્યાદા જાતે જ નક્કી કરવી પડશે.